**ÅRSMELDING FOR KYRKJENE 2016**

Leiar for Kyrkjeleg fellesråd har vore Kristin Bakke Lajord, Kai Arne Tørstad er nestleiar. Leiarar i sokneråda: Anne Mette Brekke i Øye, Kristin Bakke Lajord i Vang, Ellen Anne Hovda i Heensåsen og Sidsel Offergaard Jevne i Høre.

**Mål for fagområdet:**

* Gje eit best mogleg kyrkjeleg tilbod til kommunen sine innbyggjarar.
* Skape trivsel og tryggleik for tilsette.
* Kyrkja skal vere ein aktiv medspelar i det lokale kulturlivet til glede for bygdefolk og tilreisande.
* Kyrkjene i Vang skal medverke til eit godt oppvekstmiljø for born og unge i kommunen.
* Legge til rette for besøkande og brukarar av kyrkjer og kyrkjegardar.
* Halde kyrkjer og kyrkjegardar godt i hevd og i god stand så dei framleis kan vere ein viktig del av kommunen sitt ansikt utad.
* Gjere kyrkjer og kyrkjeleg aktivitet kjend for turistar og hyttefolket i Vang. Auke informasjon og synleggjering gjennom gamle og nye media. Bruke facebook aktivt og utvikle eiga heimeside for kyrkjene i Vang

**Frå Vang prestegjeld og Kyrkjeleg fellesråd sitt arbeid kan nemnast:**

* **Statistikk.** I kyrkjene vart det i 2016 halde 67 gudstenester med i alt 3927 deltakarar, 16 døypte, 16 konfirmerte, 8 par vigde, 30 gravlagt, og 8 konsertar med 952 tilhøyrarar. Talet på gudstenestedeltakarar held seg på same nivå som året før, medan talet på konserttilhøyrarar har gått opp.
* **Kyrkjeleg fellesråd** har hatt 5 møter og behandla 21 saker.
* **Rekneskapen for 2016** viser til eit netto mindreforbruk på kr 248 506,-.
* **Ny sokneprest** Carl Philip Weisser gjekk over til stillinga som prost i Valdres og ny sokneprest i Vang erIngebjørg Vik Laugaland.
* **Strategiplan for kyrkja i Vang.** Sokneråda, fellesrådet og soknepresten har utarbeidt strategiplan for kyrkja i Vang der mål for arbeidet og tiltak er sett ned.
* **Kyrkjegardsvedtekter.** Etter at gravferdslova vartrevidert i 2014, var det nødvendig å revidere våre eigne vedtekter for kyrkjegardane. Det vart ikkje gjort store endringar utover det som var nødvendig i høve til lova. Vedtektene vart godkjent av biskopen 10.juni 2016.
* **Muslimsk gravfelt** Som gravferdsetat for alle har vi plikt til å sørge for at muslimar og kan gravleggast etter sine krav. Teknisk etat har vore med, og vi får hjelp av det muslimske gravferdsbyrået Al-Khidmat, for å finne rett retning på gravene. Arbeidet vart ikkje ferdig i 2016.
* **Ny IKT-plattform.** Etter fleire års arbeid med å lage ein felles IKT-plattform for kyrkje-Norge, vart dette ein realitet i 2016. Fellesløysingane er både basisløysingar og felles fagsystem som t.d. sak-arkiv-møteløysing, heimesider og intranett. Dette tilfredsstiller og krav til sikkerheit, og vi har framtidsretta IKT-løysingar. Soknepresten er og innlemma i dette.
* **Barn og unge.** Etter at kristendomsundervisninga vart endra til eit allment orienteringsfag om religion i skulen, skal kyrkja sjølv sørgje for opplæringa for alle aldersgrupper frå 0-18 år. Valdres prosti har i fleire år fått ei fast tildeling av midlar til trusopplæring over statsbudsjettet. Vang har ei 20% stilling for trusopplærar som vert delt mellom Anne L Belsheim som er med på ein del aktivitetar, og Guro Hovda som har hovudfokus på det administrative. Vang har mykje godt arbeid i gang. I samband med dåp og konfirmasjon har vi hatt gode opplegg i mange år. Dei seinare åra har LysVaken for 11-åringar og Tårnagentar for 8-åringar, Alle gode ting for 6-åringar, og Babysong vorte gode og populære aktivitetar med stort frammøte. Med den nye soknepresten kom og nye innspel, og mange aktivitetar ventar på å bli utprøvd. Soknepresten og trusopplærarane har, i samarbeid med sokneråda, ei heilt nødvendig oppgåve i organiseringa av trusopplæringstiltaka.
* **Økonomiarbeid.** Det er etablert ein god kommunikasjon mellom fellesrådet og kommunen når det gjeld økonomiarbeidet.
* **Omvising i kyrkjene.** Valdres Destinasjon står for administrasjonen av omvisinga, og sokneråda følgjer opp det praktiske. Øye stavkyrkje og Høre stavkyrkje har vore opne med omvising i skuleferien, medan St.Tomas har vore open utan omvising. Besøkstalet auka mykje i Høre, medan det var stabilt i Øye. Eit stavkyrkjeforum der Valdres natur- og kulturpark og er med, arbeider med fellestiltak i Valdres når det gjeld omvising, publikasjonar, marknadsføring, kursing av omvisarar m.m. Kurset for omvisarane i guiding og elles informasjon om heile Valdres som eitt område er svært nyttig, og målet er å fortsetje dette. I 2014 vart Stavkyrkjeeigarforum oppretta. Dette nasjonale forumet skal ha fokus på merkevarebygging og å auke verdiskapinga gjennom samarbeid med alle stavkyrkjeeigarar.
* **Pilegrimsveg og kyrkjepass.** Vang prestegjeld samarbeider med heile prostiet om den merka pilegrimsvegen gjennom Valdres. Kvar sommar går det ein felles vandring frå Hedalen til St. Tomaskyrkja med besøk i mange av kyrkjene våre. Det er og enkeltpersonar og mindre grupper som går vegen åleine. Vegen vekker merksemd i heile landet og er med på å gjere Vang og Valdres kjend på ein positiv måte. Som einaste prosti i landet har Valdres eit eige kyrkjepass. Det er utarbeida i samarbeid med Valdres natur og kulturpark etter ide frå Carl Philip Weisser då han var sokneprest i Vang. Passet er i bruk både av fastbuande og turistar.
* **Vedlikehaldsoppgåver.** Vedlikehaldslista blir tatt opp ein gong i året. På dei årlege dugnadene på kyrkjegardane vert det gjort mykje praktisk arbeid, og er ein viktig arena for utveksling av gode tankar og idear. Samarbeidet mellom kyrkja og kommunen har vore godt, og kyrkjegardsarbeidaren og utekarane i teknisk etat samarbeider om mykje dagleg vedlikehald. Ved Øye stavkyrkje vart gjerdet reparert. I Vang kyrkje fekk vi reparert taket etter at det vart oppdaga i 2015 at himlinga var losna. Samtidig vart eswa-platene teke ned og det gamle taket kom til syne, og heile taket vart måla. Glasa på Heensåsen kyrkje vart kitta oppatt, og to veggar vart måla.Nye vasspostar vart sett på alle kyrkjegardar, og alle kyrkjer fekk nøkkelboksar ute til kyrkjenøklar.
* **Øyebakkin; Servicebygg, vassforsyning, utviding av kyrkjegard, parkeringsplass og ny veg i Øye.** Reguleringsplanen er ikkje ferdig. Det er semje om kor servicebygget bør liggje, og lenge var det og kostnadene ved bygget og vassforsyninga som stoppa vidare framdrift. På grunn av stort arbeidspress på planleggjar i kommunen har det teke tid å få i gang arbeidet att med reguleringsplanen, men i november vart den sendt ut til ny høyring. Kommunen ynskjer at vi skal fortsetje planlegging av dei tiltaka som er nødvendig for å drive kyrkje, - ny veg, parkeringsplass og utviding av kyrkjegarden.
* **Parkeringsplass ved St.Tomaskyrkja.** Parkeringstilhøva ved St.Tomaskyrkja har aldri vore avklara med stølsnaboar. No er det laga ein plass nede ved vegen på vestsida av innkøyringa.
* **Onsdagskafeen i Drengestøga** er eit sosialt møtepunkt, der ein kan få ein prat over kaffikoppen. Vaffelsteikinga går på omgang av frivillige. Ein kan og få seg ein trimtur med utgangspunkt frå Drengestøga.
* **Kultur i kyrkjene.**  Kyrkjene er gode konsertlokale og i løpet av året er det mange konsertar med både klassisk musikk, viser, folkemusikk, kor og korps. Lokale musikarar bidreg både med eigne konsertar og ved mange gudstenester.
* **Facebook-sida** «Kyrkja i Vang» har vore flittig brukt av mange i Vang og andre stader. Det er dagleg leiar og soknepresten som administrerer den. Der vert aktuelle saker og bilete frå diverse aktivitetar lagt ut.

**Utfordringar framover:**

* Utvikle dei gode kyrkjelege tiltaka for barn og unge, og innarbeide trusopplæringsplanen med kyrkjelege tiltak for alle årskull.
* Få godkjent reguleringsplanen på Øyebakkin, og arbeide for at planen blir sett ut i livet.
* Gjennomføre godt vedlikehald på kyrkjer og bårehus.
* Arbeide for at Valdres Destinasjon kan halde ope begge stavkyrkjene.
* Samarbeide med andre stavkyrkjeeigarar og Valdres natur- og kulturpark om omvising og andre fellestiltak.
* Gjera både kyrkjer og kyrkjelege aktivitetar meir kjent for turistar, - både dei som dreg gjennom Vang og dei som har hytter/fritidshus i Vang. Gi god informasjon på nettet.
* Finne ein god måte å ta vare på gamle og verneverdige gravsteinar, og gjera dei synlege.